કવિ શ્રી હરીશ ધોબી ગુજરાતી ભાષાના અગ્રગણ્ય ગઝલકાર છે. તેમનો પરિચય આપવા માટે આ ગઝલ પૂરતી નથી. આવી ઘણી ગઝલરચનાઓ તેમના ગઝલસંગ્રહ ‘લગભગ’ માં જોવા મળે છે. આઠમા દાયકાથી ગઝલને વરેલા કવિ છ સાત વર્ષના લેખન બાદ વિરામ લે છે ને ત્યાર બાદ છેક તેર વર્ષ બાદ શરૂ કરે છે પોતાની ગઝલયાત્રા. જે પછીથી શબ્દસૃષ્ટિ, કુમાર, કવિલોક, પરબ, અખંડઆનંદ જેવા નામચીન સામયિકોમાં રચનારૂપે પ્રતિબિંબિત થાય છે. કવિની ભાષા પોતીકી છે, બોલચાલની ભાષામાં જ લખાયેલી પ્રસ્તુત ગઝલ તેની સરળતા અને પ્રવાહીતાને કારણે ધ્યાન આકર્ષે છે.